На основу члана 4а став 4. Закона о платама у државним органима и јавним службама („Службени гласник РС”, бр. 34/01, 62/06 – др. закон, 116/08 – др. закон, 92/11, 99/11 – др. закон, 10/13, 55/13, 99/14, 21/16 – др. закон, 113/17 – др. закон, 113/17 – др. закон и 95/18),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О КОРЕКТИВНОМ КОЕФИЦИЈЕНТУ, НАЈВИШЕМ ПРОЦЕНТУАЛНОМ УВЕЋАЊУ ОСНОВНЕ ПЛАТЕ, КРИТЕРИЈУМИМА И МЕРИЛИМА ЗА ДЕО ПЛАТЕ КОЈИ СЕ ОСТВАРУЈЕ ПО ОСНОВУ РАДНОГ УЧИНКА, КАО И НАЧИНУ ОБРАЧУНА ПЛАТЕ ЗАПОСЛЕНИХ У ЗДРАВСТВЕНИМ УСТАНОВАМА

Члан 1.

У Уредби о корективном коефицијенту, највишем процентуалном увећању основне плате, критеријумима и мерилима за део плате који се остварује по основу радног учинка, као и начину обрачуна плате запослених у здравственим установама („Службени гласник РС”, бр. 100/11, 63/12, 101/12, 46/13, 113/17 – др. закон, 21/18 и 95/18 – др. закон) у члану 2. став 1. тачка 2) после речи: „гинекологије и” додају се речи: „дечје и превентивне”.

У тачки 4) после речи: „педијатрије и стоматологије” замењују се речима: „педијатрије, гинекологије и дечје и превентивне стоматологије”.

Тачка 6) мења се и гласи:

„6) корективни фактор за густину насељености за регистрацију је прорачуната вредност која служи за кориговање, односно увећање регистрације код изабраних лекара у области опште медицине у зависности од густине насељености општине у којој се дом здравља налази;”

Тачка 8) мења се и гласи:

„8) корективни фактор за ефикасност за све области рада представља збир два корективна фактора (К1 – за степен развијености јединице локалне самоуправе на којој се налази дом здравља и К2 – за густину насељености јединице локалне самоуправе на којој се налази дом здравља) и односи се само на амбуланте и здравствене станице удаљене више од 15 километара од седишта дома здравља;”

Тачка 10) мења се и гласи:

„10) квалитет представља ниво испуњења сета показатеља квалитета за сваког појединачног изабраног лекара у посматраном периоду. У оквиру квалитета прати се проценат пацијената који припадају одређеним старосним групама здравих особа којима су пружене превентивне услуге (укључујући и скрининг), као и проценат хроничних пацијената којима су пружене куративне услуге;”

После тачке 10) додаје се тачка 10а) која гласи:

„10а) дијагностичко-терапијске процедуре (у даљем тексту: ДТП) представљају услуге које се пружају само у области гинекологије. Критеријум ДТП представља број услуга у посматраном периоду за сваког појединачног изабраног лекара;”.

Став 2. мења се и гласи:

„Корективни фактори (Прилог), одштампани су уз ову уредбу и чине њен саставни део.”

Члан 2.

Члан 5а брише се.

Члан 3.

Члан 6. мења се и гласи:

„Члан 6.

Критеријуми за део плате који се остварује по основу радног учинка из члана 5. ове уредбе, за здравствене раднике који на примарном нивоу здравствене заштите обављају послове изабраног лекара јесу:

1) регистрација – што чини 30% укупне оцене за изабране лекаре из области опште медицине, педијатрије и гинекологије и 20% укупне оцене за изабране лекаре из области дечје и превентивне стоматологије;

2) ефиканости – што чини 10% укупне оцене за изабране лекаре из области опште медицине, педијатрије и гинекологије и 20% укупне оцене за изабране лекаре из области дечје и превентивне стоматологије;

3) дијагностичко-терапијске процедуре (ДТП) – што чини 15% укупне оцене за изабране лекаре из области гинекологије;

4) квалитет здравствене заштите – што чини 60% укупне оцене за изабране лекаре из области опште медицине, педијатрије и дечје и превентивне стоматологије, а 45% укупне оцене за изабране лекаре из области гинекологије.”

Члан 4.

Назив изнад члана 7. и члан 7. бришу се.

Члан 5.

Члан 8. мења се и гласи:

„Члан 8.

Регистрација, ефикасност и квалитет оцењују се у односу на просечну вредност у Републици Србији у одговарајућој области рада.

ДТП оцењује се у односу на аритметичку средину вредности која се добије утврђивањем просечне вредности у Републици Србији у одговарајућој области рада и утврђивањем просечне вредности за појединачну здравствену установу у одговарајућој области рада.”

Члан 6.

Назив изнад члана 10. и члан 10. мењају се и гласе:

„Оцена за квалитет

Члан 10.

Изабрани лекар за остварени резултат мањи од четвртине просечне вредности за квалитет добија оцену 0.

Изабрани лекар за остварен резултат 1,75 просечне вредности за квалитет и већи добија оцену 10.

Изабрани лекар за остварен резултат између 0,25 и 1,75 просечне вредности за квалитет добија оцену која линеарно расте од 0 до 10 сразмерно оствареном резултату.”

Члан 7.

Назив изнад члана 11. и члан 11. мењају се и гласе:

„Оцена за ДТП

Члан 11.

Изабрани лекар за остварени резултат мањи од половине просечне вредности за ДТП добија оцену 0.

Изабрани лекар за остварени резултат 1,5 просечне вредности за ДТП и већи добија оцену 10.

Изабрани лекар за остварен резултат између 0,5 и 1,5 просечне вредности за ДТП добија оцену која линеарно расте од 0 до 10 сразмерно оствареном резултату.”

Члан 8.

Члан 13. мења се и гласи:

„Члан 13.

Ако запослени у здравственој установи обавља послове изабраног лекара у одређеној области рада, у радном времену које је краће од пуног радног времена, односно од радног времена које се сматра пуним радним временом, односно непуним радним временом, у складу са законом, део плате по основу радног учинка обрачунава се у складу са овом уредбом, према сразмерном делу плате запосленог према времену проведеном у обављању послова изабраног лекара.

Изабрани лекар чије су оцене на основу сваког критеријума 0, има коначну оцену 0.”

Члан 9.

Члан 14. мења се и гласи:

„Члан 14.

Изузетно од члана 6. ове уредбе, лекару на специјализацији, лекару у кућној нези, лекару специјалисти одговарајуће гране медицине, односно стоматологије, а који не обављају послове изабраног лекара, лекару повратнику са одсуства дужег од шест месеци, лекару почетнику, лекару приправнику, лекару који је засновао радни однос на новом радном месту, лекару у хитној помоћи, лекару радно ангажованом у здравственој установи у Аутономној покрајини Косово и Метохија, проценат увећања основне плате по основу радног учинка обрачунава се у висини коју представља увећана основна плата за остварени резултат рада лекара за који се добија оцена 5, у складу са овом уредбом.

Лекару на специјализацији проценат увећања основне плате на основу радног учинка обрачунава се у складу са ставом 1. овог члана и исплаћује се за време трајања специјализације лекара.

Лекару повратнику са одсуства дужег од шест месеци, лекару почетнику, лекару који је засновао радни однос у другој здравственој установи, проценат увећања основне плате обрачунат у складу са ставом 1. овог члана исплаћује се у периоду од годину дана од дана повратка лекара са одсуства, односно од дана када је почео да ради, односно када је засновао радни однос у другој здравственој установи или при промени области рада у истој здравственој установи.

Лекару који део радног времена ради на пословима хитне помоћи, односно кућног лечења, проценат увећања основне плате по основу радног учинка на тим пословима обрачунава се и исплаћује процентуално времену проведеном на пословима хитне помоћи, односно кућног лечења, у складу са ставом 1. ове уредбе.”

Члан 10.

У члану 16. у ставу 2. речи: „на нивоу просека радног учинка у здравственој установи” замењују се речима: „се у висини коју представља увећана основна плата за остварени резултат рада лекара за који се добија оцена 5, у складу са овом уредбом”.

У ставу 3. речи: „просечно увећање основне плате по основу радног учинка по запосленом у тој здравственој установи” замењују се речима: „увећана основна плата за остварени резултат рада лекара за који се добија оцена 5, у складу са овом уредбом”.

После става 3. додаје се став 4. који гласи:

„За друге запослене у здравственој установи, са подручја Аутономне покрајине Косово и Метохија, која обавља здравствену делатност на примарном нивоу здравствене заштите, увећање основне плате по основу радног учинка обрачунава се у висини коју представља увећана основна плата за остварени резултат рада лекара за који се добија оцена 5, у складу са овом уредбом.”

Члан 11.

После члана 18а додаје се нови члан 18б који гласи:

„Члан 18б

Део плате по основу радног учинка за запослене у установи која обавља делатност на секундарном и терцијарном нивоу здравствене заштите чије плате се обебеђују из средстава организације обавезног здравственог осигурања, а која део накнаде за услуге остварује на основу учинка по дијагностички сродним групама и показатељима квалитета, обрачунава се на нивоу здравствене установе у целини.

Ако здравствена установа из става 1. овог члана оствари учинак по дијагностички сродним групама и показатељима квалитета у износу већем од номиналног износа варијабилног дела накнаде, утврђеног у складу са општим актом Републичког фонда којим се уређује уговарање здравствене заштите, средства изнад тог износа могу се користити за увећање плата запослених које се обезбеђују из средстава организације обавезног здравственог осигурањa.

Средства из става 2. овог члана могу се расподелити сразмерно учешћу коефицијента запосленог у укупном збиру коефицијената запослених чије плате се обезбеђују из средстава организације обавезног здравственог осигурања.”

Члан 12.

У члану 19. став 1. мења се и гласи:

„Директору здравствене установе на примарном нивоу здравствене заштите где се обављају послови изабраног лекара, проценат увећања основне плате по основу радног учинка обрачунава се у висини коју представља увећана основна плата за остварени резултат рада лекара за који се добија оцена 5, у складу са овом уредбом.”

Члан 13.

У члану 20. став 2. после речи: „лекара” додају се речи: „у здравственим установама примарног нивоа здравствене заштите, као и податке који се односе на учинак здравствених установа секундарног и терцијарног нивоа здравствене заштите”.

Члан 14.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се на обрачун и исплату плата за јул 2019. године, осим члана 12. ове уредбе који се примењује на обрачун и исплату плата за јун 2019. године.

05 Број: 110-1260/2019

У Београду, 14. фебруара 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |

ПРИЛОГ

КОРЕКТИВНИ ФАКТОРИ

КОРЕКТИВНИ СТАРОСНИ ФАКТОР ЗА РЕГИСТРАЦИЈУ ЗА ОБЛАСТ РАДА ИЗАБРАНОГ ЛЕКАРА У ОПШТОЈ МЕДИЦИНИ И ПЕДИЈАТРИЈИ

|  |  |  |  |
| --- | --- | --- | --- |
| Група | Године (од ) | Године (до) | Корективни фактор |
| 1 |  | <1 | 3.0 |
| 2 | ≥1 | <7 | 2.2 |
| 3 | ≥7 | <19 | 1.2 |
| 4 | ≥19 | <35 | 1.0 |
| 5 | ≥35 | <50 | 1.4 |
| 6 | ≥50 | <65 | 1.8 |
| 7 | ≥65 | <75 | 2.2 |
| 8 | ≥75 |  | 3.0 |

КОРЕКТИВНИ СТАРОСНИ ФАКТОР ЗА РЕГИСТРАЦИЈУ ЗА ОБЛАСТ РАДА ИЗАБРАНОГ ЛЕКАРА У ГИНЕКОЛОГИЈИ

|  |  |  |  |
| --- | --- | --- | --- |
| Група | Године (од ) | Године (до) | Корективни фактор |
| 1 | ≥15 | <19 | 1.5 |
| 2 | ≥19 | <24 | 1.0 |
| 3 | ≥24 | <65 | 1.3 |
| 4 | ≥65 |  | 1.0 |

КОРЕКТИВНИ СТАРОСНИ ФАКТОР ЗА РЕГИСТРАЦИЈУ ЗА ОБЛАСТ РАДА ИЗАБРАНОГ ЛЕКАРА У ДЕЧИЈОЈ И ПРЕВЕНТИВНОЈ СТОМАТОЛОГИЈИ

|  |  |  |  |
| --- | --- | --- | --- |
| Група | Године (од ) | Године (до) | Корективни фактор |
| 1 | 0 | <4 | 1.2 |
| 2 | ≥4 | <7 | 1.6 |
| 3 | ≥7 | <11 | 1.4 |
| 4 | ≥11 | <16 | 1.2 |
| 5 | ≥16 |  | 1.0 |

КОРЕКТИВНИ ФАКТОР ЗА ГУСТИНУ НАСЕЉЕНОСТИ ЗА РЕГИСТРАЦИЈУ ЗА ОБЛАСТ РАДА ИЗАБРАНОГ ЛЕКАРА У ОПШТОЈ МЕДИЦИНИ

|  |  |  |  |
| --- | --- | --- | --- |
| Група | У општинама са густином насељености | Кадровски Норматив  (Правилник о ближим условима за обављање здравствене делатности у здравственим установама и другим облицима здравствене службе) | Корективни фактор |
| 1 | до 25 становника на квадратни километар | 1200 | 1.33 |
| 2 | од 26 до 40 становника на квадратни  километар | 1400 | 1.14 |
| 3 | преко 40 становника на квадратни километар | 1600 | 1.00 |

КОРЕКТИВНИ ФАКТОР ЗА ЕФИКАСНОСТ ЗА СВЕ ОБЛАСТИ РАДА

|  |  |  |  |  |
| --- | --- | --- | --- | --- |
| Група | Степен развијености јединице локалне самоуправе | Корективни фактор 1 | Корективни фактор 2 | Укупни корективни фактор |
| 1 | изнад републичког просека | 1,05 | Јединица локалне самоуправе испод просека густине  насељености од просека РС (90 становника по км²) се на свака два индексна поена мање од просека додаје 1% увећања коефицијента | К1 + К2 |
| 2 | од 80% до 100% републичког просека | 1,10 |
| 3 | од 60% до 80% републичког просека | 1,15 |
| 4 | испод 60% републичког просека | 1,20 |
| 5 | испод 50% републичког просека | 1,25 |